**Prof. dr Josip Atalić** je od 2001. godine zaposlen na na Zavodu za tehničku mehaniku Građevinskog fakulteta Sveučilišta u Zagrebu. Doktorirao je 2011. na temi tradicijskih konstrukcija, a u znanstveno-nastavno zvanje izvanrednog profesora izabran je 2019. godine. Aktivno je uključen u nastavu Katedre za statiku, dinamiku i stabilnost konstrukcija, sudjeluje u programu stručnog usavršavanja u graditeljstvu, a poseban trud je uložio u modernizaciju nastave. Sudjelovao je na pet domaćih znanstvenih projekata i dva europska projekta i autor je tridesetak znanstvenih radova. Glavna područja istraživanja su potresno inženjerstvo, numeričko modeliranje i povijesne građevine. Rukovodi izradom nacionalnih dokumenta Procjena rizika od katastrofa u Republici Hrvatskoj – rizik od potresa i niz aktivnosti vezanih za umanjenje rizika od potresa u Hrvatskoj, a posebice Zagrebu. Član je tehničkoga odbora HZN/TO 548/PO 8 (Eurokod 8) i radne skupine za sigurnost za izradu Nacionalne razvojne strategije do 2030. Nakon potresa u Zagrebu i kod Petrinje sudjelovao je u brojnim aktivnostima za umanjenje posljedica koje i danas traju.